Habbo

Historie

Den opprinnelige ideen bak Habbo Hotel var et lite prosjekt av to finske menn, Sampo Karjalainen og Aapo Kyrölä, som skulle promotere et rockeband kalt Mobiles. Karjalainen og Kyrölä startet et samarbeid med PR-byrået Taivas for å utvikle det som skulle resultere i Hotelli Kultakala («Hotel Gullfisk») og ble lansert i Finland i august 2000. Etter suksess med det første hotellet, ble et nytt hotell åpnet i Storbritannia. To nye virtuelle samfunn ble lansert i 2001 og fire nye i 2003. Samtidig ble den tekniske plattformen bygget om og konseptet gjort enklere og mer brukervennlig.
I løpet av 2004 vokste brukerbasen av Habbo, og på slutten av 2004 var det seksten onlinesamfunn spredt over hele verden og Sulake hadde over 160 ansatte. I 2005 og 2006 styrket Habbo sin tilstedeværelse, og per 2010 var det lokalisert Habbosamfunn i 31 land på fem kontinenter.
Sulake lanserte 29. juni 2004 Habbohotel Norge som i (2008) hadde over 200 000 aktive brukere hver måned, og ca. 2000 til 3000 pålogget hver dag.
I 2007 ble Norges, Sveriges og Danmarks kontorer slått sammen. Det kom en ny «hotellsjef» til det norske Habbo Hotel. Sommeren 2008, hadde Habbo Hotel 100 millioner brukere og omkring syv millioner aktive brukere månedlig.
Den 29. april 2015 ble de norske, svenske og danske adressene lagt ned, og fra 27. januar 2015 kunne man verken registrere seg eller kjøpe penger i nettspillet.

Kontroverser

Habbo har vært et omstridt konsept både i Finland og i Norge. Dette har blant annet gått ut på at Habbo ikke sjekker alderen til spillerne, men likevel lar dem kjøpe mynter via telefon. Det er også flere eksempler på at små barn har handlet mynter med «lånte» kredittkort. Habbo hevder at det er lagt inn sperrer i systemet som skal hindre overforbruk, men det er eksempler på at barn har brukt opp mot 500 kr. to ganger i uken med kort, 250 kroner bare via telefontjenester. Habbo USA og andre hoteller har blitt et mål for flere grupper på Internett som driver trolling, mest fremtredende av Anonymous og Patriotic Nigras.
I 2012 ble chattefunksjonen i spillet stengt ned i en midlertidig periode etter at britiske Channel 4 News avdekket at pedofile brukte spillet til å få kontakt med mindreårige. Nyhetskanalen publiserte utklipp fra samtaler i spillet som omhandlet grove seksuelle temaer, brukere lagde også virtuelle bordeller og strippeklubber. Sulake fikk masse kritikk siden administratorene i spillet hadde latt dette eksistere i mange år uten å ta affære. Som et resultat av skandalen, trakk en av Sulake sine største investorer seg ut av selskapet.

Offisielle fansider

Det finnes fansider til Habbo Hotel. Disse fansidene konkurrerer alle om å bli «offisiell». Når en fanside blir offisiell, vil det være lovlig å reklamere for fansiden på hotellet, og i hotellets forumer. «Uoffisielle» fansider har ikke lov å reklamere over hotellet. En offisiell fanside merker seg med et skilt som den kan ha på sin «Habbo Home» og bruke inne på selve hotellet. Kun offisielle fansider og to av eierne har lov å bruke skiltet.

Private servere

Flere undergrunnsmiljøer på internett har aktivt kopiert Habbo ved å reverse-engineere teknologien brukt i klienten til en emulator. Disse miljøene tjener også penger på å drive egene kopier av Habbo som er referert til som retro-hoteller eller retro-servere. Sulake oppfordrer brukerne av Habbo til å ikke bruke private servere på grunn av at enkelte kan spre skadevare i tillegg til at private habbo-servere bryter opphavsretten. I mai 2013 ble en utvikler av emulatoren Phoenix Emulator siktet for brudd på opphavsretten til Sulake.
Ofte har private servere mer drama rundt seg og har et mer isolert samfunn sammenlignet med offisielle servere. Det finnes små hoteller som kan være mer useriøse enn større hoteller som har flere hundre, av og til flere tusen brukere pålogget. Disse hotellene har ofte et rykte basert på aktivitet, oppetid og hvor likt hotellet er de offisielle serverne. Private servere er også ofte listet opp på en retro-liste som for eksempel TheHabbos.
Dette kan også kalles "Habbo Retro" fordi mange bruker eldre modeller av Habbo hotell og dermed kommer Retro navnet inn.

Avslutning for Habbo Norge

Etter å ha vært et norsk samfunn i elleve år annonserte habbo.no i januar 2015 at hotellet skulle legge ned 29. april 2015. Alle medlemmene ble lovet 6 måneder med Habbo klubben og Builders Club hvis de velger å fortsette på et annet hotell. Et skilt ble også gitt ut til norske medlemmer på Habbo.com 14. mai 2015 av HabboNordic.com sitt arrangement.